ΓΡΑΠΤΗ ΕΡΩΤΗΣΗ P-0373/99

υποβολή: Olivier Dupuis (TDI) προς το Συμβούλιο

(17 Φεβρουαρίου 1999)

Θέμα: Η κατάσταση υγείας του Ukshin Hoti και οι εξαφανίσεις και συλλήψεις χωρίς απαγγελία κατηγορίας στην Ομοσπονδιακή Δημοκρατία της Γιουγκοσλαβίας

Σε επείγον ψήφισμα που εγκρίθηκε στις 14 Μαΐου 1998(1), το Ευρωπαϊκό Κοινοβούλιο ζήτησε από το Συμβούλιο να καταβάλει κάθε προσπάθεια ώστε οι αρχές του Βελιγραδίου να αποφυλακίσουν τον Ukshin Hoti, κοσοβάρο καθηγητή Πανεπιστημίου που είχε καταδικαστεί το 1995 από τις αρχές της Ομοσπονδιακής Δημοκρατίας της Γιουγκοσλαβίας για εγκλήματα γνώμης. Στο μεταξύ, η υγεία του Ukshin Hoti, οποίος εξακολουθεί να κρατείται, έχει επιδεινωθεί σημαντικά, λόγω των ιδιαίτερα σκληρών συνθηκών κράτησης.

Μπορεί η Προεδρία του Συμβουλίου, μέσω του πρεσβευτή της στο Βελιγράδι ή με οιοδήποτε άλλο τρόπο, να ελέγξει de visu τις συνθήκες κράτησης και περίθαλψης του Hoti και να λάβει κάθε μέτρο ώστε ο Hoti να αποφυλακισθεί όχι αφού εξαντλήσει την ποινή του, τον προσεχή Μάιο, αλλά πάραυτα;

Γενικότερα, μπορεί η Προεδρία του Συμβουλίου να αναφέρει τον αριθμό των ατόμων που βρίσκονται αυτή τη στιγμή στις φυλακές για εγκλήματα γνώμης και να δώσει κάποιες εκτιμήσεις για τον αριθμό των ατόμων που συνελήφθησαν χωρίς απαγγελία κατηγορίας ή εξαφανίστηκαν (desaparecidos) στην Ομοσπονδιακή Δημοκρατία της Γιουγκοσλαβίας, από τις αρχές του 1998 έως σήμερα;

Απάντηση

(26 Απριλίου 1999)

Το Συμβούλιο συμμερίζεται πλήρως τις ανησυχίες του αξιότιμου βουλευτή όσον αφορά την κατάσταση της υγείας του κ. Ukshin Hoti.

Ως εκ τούτου, η Προεδρία έδωσε εντολή στον πρέσβη της στο Βελιγράδι να έρθει σε επαφή με τους τοπικούς εκπροσώπους της Διεθνούς Επιτροπής του Ερυθρού Σταυρού (ICRC) προκειμένου να εξακριβώσουν τις ιατρικές συνθήκες και τις συνθήκες κράτησης του κ. Hoti και να εκτιμήσουν τις δυνατότητες πρόωρης αποφυλάκισης. Οι εκπρόσωποι της ICRC μπόρεσαν να συναντήσουν τον κ. Hoti την 1 Μαΐου 1999. Η Προεδρία επιδιώκει να τηρεί το Κοινοβούλιο ενήμερο σχετικά με οιαδήποτε πληροφορία την οποία θα δώσουν οι εκπρόσωποι της ICRC στον Πρέσβη της στο Βελιγράδι.

Ωστόσο, το Συμβούλιο επιθυμεί να προειδοποιήσει τον αξιότιμο κ. βουλευτή να μην είναι υπέρ το δέον αισιόδοξος καθ'ότι οι σχέσεις μεταξύ Βελιγραδίου και Ευρωπαϊκής Ένωσης είναι ιδιαίτερα τεταμένες λόγω της τρέχουσας κρίσης στο Κοσσυφοπέδιο και των σχετικών αιτήσεων τις οποίες απηύθηνε το Συμβούλιο στις αρχές του Βελιγραδίου.

Το Συμβούλιο δεν είναι σε θέση να παράσχει ακριβή αριθμητικά στοιχεία σχετικά με τα πρόσωπα τα οποία κρατούνται σήμερα εξαιτίας των πεποιθήσεων τους, τα οποία έχουν συλληφθεί χωρίς απαγγελία κατηγορίας ή τα οποία έχουν εξαφανισθεί. Σύμφωνα με τους αριθμούς που δημοσίευσε η ICRC τον Αύγουστο του 1998, η οργάνωση διερευνά τις περιπτώσεις 138 Σέρβων και Μαυροβουνίων οι οποίοι φημολογείται ότι έχουν απαχθεί απο τον Απελευθερωτικό Στρατό του Κοσσυφοπεδίου, και άνω των 400 Αλβανών οι οποίοι κρατούνται απο τις σερβικές δυνάμεις. ΟΎπατος Αρμοστής των Ηνωμένων Εθνών για τους Πρόσφυγες (UNHCR) ανέφερε σύνολο 400 προσώπων, αριθμό ο οποίος προέκυψε κατά την καταγραφή των προσώπων τα οποία εφέροντο ως εξαφανισμένα.Το UNHCR κρίνει ότι περί τα 200 από αυτά τα πρόσωπα βρίσκονται επί του παρόντος σε αστυνομική κράτηση.

(1) ΕΕ C 167 της 1.6.1998, σελ. 197.